GiliGold/VAD_KnessetCorpus huggingface dataset:
שלום בן משה: מי שמרכז את העניין זאת התאחדות התעשיינים בשיתוף עם ההסתדרות.
חיים אורון: נפגשתי אתם וכבר לפני חודש אמרתם לי בשבוע הבא.
חיים אורון: כל פעם אתם אומרים בשבוע הבא.
שלום בן משה: אני אומר שהישיבה מתקיימת מחר בשעה 3 אחר הצהרים.
שלום בן משה: כבר היו מספר ישיבות ואנחנו נמצאים בסוף הדרך.
שלום בן משה: אני עובר לסעיף הבא שדן בקרן למפעלים במצוקה ואחר כך חוזר לסעיף הזה.
חיים אורון: אל תחבר בין נושא העלאת גיל פרישה שהוא מתקדם לבין נושא קרן הסיוע למפעלים.
חיים אורון: בנושא של העלאת גיל הפרישה, תן להם לבוא בעוד שבוע עם תשובה.
שלום בן משה: זה מתקדם.
שלום בן משה: אנחנו עכשיו בסוף הדרך.
חיים אורון: נושא העלאת גיל פרישה מתקדם.
שלום בן משה: אנחנו בסוף הדרך.
חיים אורון: אל תערבב את שתי הקרנות.
משה גפני: על זה חז"ל אומרים שכל הכועס, כאילו עובד עבודה זרה.
משה גפני: מרוב עצבים, אני גם הכנסתי את זה.
משה גפני: בסדר, זה מקובל.
משה גפני: קיבלתי את דעתו של חבר הכנסת אורון.
משה גפני: לגבי הנושא הזה, אני ממתין שבוע עליו דיברת.
משה גפני: אני מבקש בעוד שבוע לקבל דיווח.
משה גפני: נושא הדיון הוא קרן מפעלים במצוקה.
יובל רז: הדרגים הגבוהים ביותר – החשב הכללי, ראש אגף תקציבים – דיברו עם יושב ראש ההסתדרות ועם יושב ראש התאחדות התעשיינים, מר שרגא ברוש, כדי להגיע להסכמות.
יובל רז: בינתיים לא הגיעו להסכמות.
יובל רז: מחר מתקיים שולחן עגול.
משה גפני: מחר זה יום חמישי.
משה גפני: הרבה ישיבות מתקיימות ביום חמישי.
משה גפני: מה שמעניין הוא שכאשר מתקיים דיון בוועדת הכספים, קופת חולים מעבירה חומר ב-6 בבוקר ויש כאלה שעושים ישיבות למחרת הדיון.
משה גפני: אני מתנצל, אני ממש לא התכוונתי אלא התכוונתי למשהו אחר לגמרי.
יובל רז: מחר אמור להתקיים שולחן עגול ואני מעריך שהנושא הזה יעלה.
שלמה מולה: בוודאי הנושא יעלה, אבל השאלה אם תגיעו לסיכום.
משה גפני: איפה נמצאים הכספים של העובדים, דמי ההבראה שלקחתם מהם?
יובל רז: דמי ההבראה של עובדי המדינה לא מהווים מקור לקרן.
משה גפני: לאן הלך הכסף של עובדי המדינה?
יובל רז: הוא אמור ללכת למקורות אחרים.
משה גפני: לקופה הכללית.
חיים אורון: זאת הפיכת תקציב.
יובל רז: הקרן באמצעות הביטוח הלאומי עדיין לא גבתה שום דבר.
יובל רז: בהנחה שמגיעים מחר להסכמה, אז הקרן צריכה להתחיל בפעולות גבייה הן במגזר הציבורי והן במגזר הפרטי.
משה גפני: בינתיים לא גבו את דמי ההבראה.
יובל רז: הקרן לא גבתה.
משה גפני: לא הקרן.
משה גפני: אני עובד בחברה ואני זכאי לדמי הבראה.
חיים אורון: הורידו וזה נמצא בביטוח הלאומי.
יובל רז: זה לא נמצא בביטוח הלאומי.
משה גפני: אני עובד באיזשהו מפעל, הורידו לי מחצית מדמי ההבראה בגלל ההחלטה של ועדת הכספים שאישרה את זה בחוק.
אלי יריב: רק במגזר הציבורי.
אלי יריב: לא במפעלים פרטיים.
יובל רז: במגזר הפרטי עדיין לא גבו.
משה גפני: קיבלתי דמי הבראה ב-2009?
אלי יריב: כחבר כנסת.
משה גפני: לא כחבר כנסת.
אלי יריב: אם אתה עובד במגזר הפרטי, דמי ההבראה לא קשורים.
שלי יחימוביץ': אבל יש לך 400 אלף עובדים במגזר הציבורי ולהם הורדתם את הכסף.
שלי יחימוביץ': בקיצור, רימיתם אותנו בחקיקה.
שלי יחימוביץ': אנחנו הצבענו על חוק אחד.
שלי יחימוביץ': זה צריך להיות כתוב בפרוטוקול.
שלי יחימוביץ': פשוט רימו אותנו.
שלי יחימוביץ': אנחנו הצבענו על חוק מסוים, שהכסף הולך למקור מסוים ולמטרה מסוימת, אבל הם לקחו את הכסף למקור אחר.
שלי יחימוביץ': זה דבר חסר תקדים.
חיים אורון: אני רוצה להבין את השאלה.
חיים אורון: לעובד במפעל תדיראן בחולון הורידו או לא הורידו?
אלי יריב: לא.
אלי יריב: אבל לעובד ברשות מקומית הורידו ולעובד במשרד ממשלתי הורידו.
חיים אורון: זאת אומרת שאם אתם תסכמו ביום חמישי, הוא יחטוף אותה בעוד חודש על משהו מלפני שנה.
יובל רז: במגזר הפרטי זה לא קשור לדמי הבראה.
יובל רז: לו לוקחים חצי יום חופש וזה לא קשור לדמי הבראה.
יובל רז: דמי הבראה הם לעובדי המגזר הציבורי.
חיים אורון: אני רוצה לומר כאן משהו לפי מה שאני יודע.
חיים אורון: אם אתם זוכרים, אני התנגדתי לכל המהלך אז, שהיום לקרוא לו תרגיל, זאת אפילו מילה עדינה.
חיים אורון: אני חושב שעל הסדר עומדת עכשיו שאלה מאוד פשוטה והיא לחלק את הכסף.
חיים אורון: יש שם מיליארד ו-600 מיליון שקלים, האוצר אומר שייתנו לו חלק מהתקציב וחלק קחו, ותעשו מה שאתם רוצים.
חיים אורון: זה לא מה שהיה כאן.
חיים אורון: כאן אמרו שזאת קרן למפעלים במצוקה וגם מי שהתנגד, אמר שלפחות היעד ראוי.
חיים אורון: השיטה לא הייתה נכונה כי זה היה אחיד, זה לא היה דיפרנציאלי, אבל נעזוב את זה.
שלי יחימוביץ': גם חירום, כי המפעלים מתמוטטים.
חיים אורון: עכשיו עברה שנה או יותר, אני לא מנחש אלא אני יודע, הוויכוח הוא איך מחלקים את הכסף.
חיים אורון: צריך לומר להם ברור לגמרי שזה כסף לא שלהם.
חיים אורון: כל מה שעל פי החוק הזה הכנסת העבירה, היא העבירה מתוך ידיעה שהכסף מיועד לעזור למפעלים במצוקה.
חיים אורון: אם אתם לא יודעים איך לעזור להם, תנו את הכסף וננהל אותו.
חיים אורון: זה מה שמונח עכשיו על השולחן, חצי-חצי, שני שליש-שליש, אני אנהל, אתה תנהל, ננהל שנינו, אבל זה לא מה שהיה כאן.
חיים אורון: היה מדובר בסכום שנקבע לפי חוק ויש דרכים איך מוציאים כסף בחוק.
עמיר פרץ: אדוני היושב ראש, אני חושב שהדיון הזה הוא דיון מאוד עקרוני.
משה גפני: הוא לא עקרוני אלא הוא דיון מעקב.
משה גפני: הדיון העקרוני היה לפני שבועות.
עמיר פרץ: אבל הוא מאוד עקרוני לראות מה קורה כי זה גם ישליך לגבי הסדרים והסכמים בעתיד.
עמיר פרץ: הרי הקרן שהוקמה היא קרן כאשר היה אתה ניסיון עם קרן קודמת שהוקמה לפני כעשרים שנים והיא כן פעלה והקרן הקודמת הייתה באמת מורכבת מתשתית של שלושת הצדדים, גם של המעסיקים, גם של העובדים וגם של האוצר.
עמיר פרץ: הקרן פעלה בצורה יוצאת מן הכלל הרבה מאוד שנים.
עמיר פרץ: לכן, אם יש כאן מצב שבעצם היעד בגינו קיבלו גיבוי כמעט לתוכנית הכלכלית כולה, אינו נדרש.
עמיר פרץ: יכול להיות שהאוצר אומר שאין משבר, יש לנו מספיק קרנות לסיוע שאין להן מספיק דורש, ויכול להיות שאם זה המצב, צריך לשקול להחזיר את הכסף לבעליו.
משה גפני: אתה הצבעת בעד החוק שהפחית את מחצית דמי ההבראה?
עמיר פרץ: אני הצבעתי בעד מכיוון שחשבתי שזה ראוי.
משה גפני: אני הצבעתי בעד ולכן אני כבר לא נרדם בלילה.
עמיר פרץ: לאוצר אין דרך לקחת את הכסף הזה ולהשתמש בו בלי שתהיה הסכמה של שני הצדדים.
עמיר פרץ: אם יש קרנות נוספות והאוצר אומר שהוא חשב שיהיה משבר אבל הסתבר שאין משבר, שיש להם מספיק כסף לתת ממקורות אחרים, וכל מה שהוא רוצה להרוויח עכשיו זה עוד חצי מיליארד שקלים, יכול להיות שצריכה להיות כאן החלטה שאם תוך מספר חודשים אין כלים לביצוע, צריך להחזיר את הכסף לבעליו.
שלמה מולה: אדוני היושב ראש, אני רוצה לומר לך שאני לא הצבעתי בעד החוק אבל גם אני לא ישן בלילה בדיוק כמוך.
שלמה מולה: אני חושב על התרגילים האלה.
שלמה מולה: אם המפעלים שכולם בתרועה רמה אמרו שהם במצוקה והולכים לעזור להם – כל יחסי הציבור מלשכת ראש הממשלה דרך האוצר וכן הלאה – נראה כאילו המפעלים עכשיו יצאו מהמצוקה.
שלמה מולה: מתברר עכשיו שאפילו אין הסכם שיוכלו לממש את זה.
שלמה מולה: אדוני היושב ראש, אני חושב שוועדת הכספים צריכה לקבל החלטה הרבה יותר דרסטית.
שלמה מולה: אי אפשר לעבוד על הציבור כל יום.
שלי יחימוביץ': אדוני היושב ראש, אנחנו עדים לכל מיני מניפולציות שעושים עלינו.
שלי יחימוביץ': אנחנו עדים לכפייה קואליציונית, אנחנו עדים לכל מיני טקטיקות מתוחכמות, אנחנו עדים למשל לקשירה הבלתי הגיונית בין מס הכנסה שלילי לבין תוכנית ויסקונסין כאשר כך אונסים אותנו להצביע בעצם על תוכנית ויסקונסין שאנחנו מתנגדים לה ותומכים במס הכנסה שלילי, וכן הלאה.
שלי יחימוביץ': כאן באמת נשבר שיא חדש.
שלי יחימוביץ': אנחנו הצבענו על חוק מסוים והחוק פשוט לא מתקיים.
שלי יחימוביץ': יש כאן עבירה פלילית של הדרג המבצע.
שלי יחימוביץ': הוא פשוט לקח את הכסף למקום אחר.
אלי יריב: לא, זה לא נכון.
משה גפני: אין קריאות ביניים של מי שהוא לא חבר כנסת.
שלי יחימוביץ': הכי מקומם זה שהחוק הזה עבר כיוון שהייתה תחושת דחיפות מאוד גדולה ואמרו לנו שהמפעלים מתמוטטים עכשיו ומהר מקימים מנגנון ומיד פותרים את הבעיה.
שלי יחימוביץ': כל הגאונים הגדולים לא יכולים למצוא מנגנון כדי לסייע למפעלים במצוקה?
שלי יחימוביץ': יש כאן כזאת גאונות, כזאת מומחיות, ולא יכלו למצוא פתרון?
יצחק וקנין: אני הייתי רוצה רשימה של אותם מפעלים שקיבלו סיוע מאז התקבלה כאן ההחלטה.
משה גפני: אין קרן.
יצחק וקנין: בכוונה אני אומר את זה.
יצחק וקנין: אני יודע את הדברים.
יצחק וקנין: הרי כל ההצעה כאן הייתה בגלל המפעלים.
שלמה מולה: אולי תשאל כמה פנו.
משה גפני: רבותיי, אני מבקש לקבל החלטה.
משה גפני: אנחנו טוחנים מים.
משה גפני: במשרדים יושבים אנשים שאחרי כן מדווחים להם מה היה בישיבה והם מחייכים וזה בסדר.
משה גפני: לפחות אנחנו גורמים נחת רוח לכמה אנשים.
חיים אורון: לא המשרדים.
חיים אורון: יש כאן שתי כתובות: שרגא ברוש ועופר עיני.
משה גפני: המשרדים, הכוונה שר האוצר ונשיא התאחדות התעשיינים.
משה גפני: אני לא אמרתי מי.
משה גפני: יש אנשים שיושבים ומחייכים.
משה גפני: אני מבקש מהיועצת המשפטית של הוועדה להתחיל להכין חוק שכל חברי הוועדה, כל מי שירצה, יחתום עליו.
משה גפני: אני מקווה שהממשלה באמת תבצע את מה שהיא אמרה גם לגבי קרן הסיוע לנפגעים מהעלאת גיל הפרישה וגם לגבי קרן מפעלים במצוקה.
חיים אורון: אל תחבר.
חיים אורון: נושא העלאת גיל פרישה, זה מתקדם.
חיים אורון: תן להם לבוא בעוד שבוע עם תשובה.
שלום בן משה: אנחנו בסוף הדרך עכשיו.
עמיר פרץ: רק להזכיר ליושב ראש, מכיוון שהייתה כאן הערה, הקרן הזאת תוקצבה בזמנו במסגרת ההסדר הכללי ב-7 מיליארד שקלים.
עמיר פרץ: כאן אני מבין שאין בכלל מקורות תקציבים.
חיים אורון: לא, יש מקורות.
שלי יחימוביץ': לא, זה לא היה כבר.
שלי יחימוביץ': 600 מיליון כבר לא הופיעו.
אלי יריב: 600 מיליון שקלים לעשר שנים.
שלום בן משה: 60 מיליון שקלים לשנה לעשר שנים.
משה גפני: אם זה מסתיים מחר, תדווח לנו מחר ולומר לנו שזה הסתיים ויוצא לדרך.
משה גפני: אם לא, בתוך שבוע אנחנו מבקשים לקבל דיווח.
משה גפני: אם לא, בישיבת מעקב נוספת אנחנו נחליט מה אנחנו עושים עם העניין הזה.
משה גפני: לגבי הקרן במפעלים במצוקה, אני מבין שזה לא מתקדם.
משה גפני: אני מבקש מהיועצת המשפטית של הוועדה להכין הצעת חוק של הוועדה והצעת החוק הזאת תקבע בחוק את הקרן, את הקמתה קרן.
משה גפני: אני מבקש בסוף החוק להוסיף סעיף שאני לא יודע איך לנסח אותו משפטית, אבל לומר שכל עוד זה לא מתבצע, להחזיר לעובדים את מה שלקחו מהם.
משה גפני: שיהיה סעיף כזה בחוק.
משה גפני: אני לא יודע איך אפשר לעשות את זה משפטית, אבל מקימים את הקרן בחוק.
משה גפני: אם היא לא תוקם, הכנסת תקים.
עמיר פרץ: זאת חקיקה שהאוצר קודם יאמר מה מצב הקרנות האחרות.
משה גפני: לא, זה לא הדיון.
עמיר פרץ: יכול להיות שיש עודף כסף.
משה גפני: יש החלטה, אני הצבעתי וגם אתה הצבעת בנושא הזה, הורדנו לאנשים כסף, פגענו בהטבות שלהם.
עמיר פרץ: צריך להחזיר להם את הכסף.
משה גפני: יש לי שלוש דרכים לבקש את הכסף בחזרה.
משה גפני: דרך אחת היא לבקש מהם בתחנונים, אנא מכם, עשו טובה, תקימו את הקרן.
משה גפני: זאת דרך טובה.
משה גפני: יש דרך שנייה והיא ללכת לשר האוצר ולצעוק עליו ולומר לו שהוא רימה אותנו ושיקים את הקרן.
משה גפני: יש דרך שלישית והיא לעשות חוק.
משה גפני: הכנסת, מכיוון שהממשלה כשלה בתפקידה, תעשה חוק.
משה גפני: הכנסת עושה את הקרן הזאת.
אורי אורבך: כבר עשית חוק וראית מה קרה.
עמיר פרץ: הכסף נמצא עכשיו בהפקדה.
עמיר פרץ: הוא אצלם.
עמיר פרץ: הם לא גבו אותו אבל זה כסף שצריך להיות קיים.
משה גפני: צריך להקים את הקרן בחקיקה.
שלי יחימוביץ': ולהחזיר להם את הכסף.
משה גפני: החוק יאמר.
שלי יחימוביץ': אבל הקרן כבר קיימת בחוק.
משה גפני: אנחנו מקימים בחוק את המנגנון.
עמיר פרץ: אדוני היושב ראש, אני חושב שאתה צריך לדרוש ולהבין מה הצרכים ולשם מה מעמידים כסף.
עמיר פרץ: תבדוק באיזה סעיף תקציבי הכסף נמצא עכשיו.
עמיר פרץ: איפה הוא נמצא?
עמיר פרץ: הוא נלקח ובאיזה סעיף.
עמיר פרץ: הוא מופקד?
יובל רז: עובדי המגזר הציבורי.
עמיר פרץ: זה סעיף הפקדה?
יובל רז: עובדי המגזר הציבורי שאמורים להעביר את הכסף לקרן.
יובל רז: אלה לא כולם, אלה המעסיקים שלהם שומרים את הכסף אצלם.
עמיר פרץ: מי אלה המעסיקים?
עמיר פרץ: משרד הבריאות זה אתה?
יובל רז: לא, עובדי משרד הבריאות, הכסף שלהם לא מגויס לקרן.
עמיר פרץ: לאן הוא הולך?
יובל רז: הוא הלך לתקציב המדינה ולא לקרן.
עמיר פרץ: מי מממן את הקרן?
חיים אורון: רק המגזר הלא ציבורי.
עמיר פרץ: בתי חולים?
חיים אורון: מהמגזר הפרטי עוד לא גבו.
יובל רז: עובדי המגזר הציבורי הרחב, הם לא גופים מתוקצבים.
עמיר פרץ: אתה יודע מה הוא אומר עכשיו?
עמיר פרץ: אתה מבין שעיר שתכננה להפריש 10 מיליון שקלים לטובת הקרן, עכשיו ראש העיר שם בהפקדה צדדית.
עמיר פרץ: לא תמצאו את הכסף.
חיים אורון: לכן, כשהם יבואו עכשיו, אתה תראה מה ילך כאן.
משה גפני: אני מבקש מהיועצת המשפטית של הוועדה להכין הצעת חוק שתקים את הקרן עם המנגנון שלה, ושבהצעת החוק יהיה סעיף האומר שכל עוד זה לא מתבצע, להחזיר את הכסף לעובדים.
משה גפני: אני מבקש להחתים על הצעת החוק את חברי הוועדה.
משה גפני: אם קורה משהו, אני מבקש ממך ומהממונים עליך להודיע לנו.
עמיר פרץ: אבל אי אפשר להחזיר את הכסף לעובדים.
עמיר פרץ: הוא אומר שלא לקחו מהם.
עמיר פרץ: חוץ מעובדי המדינה, לא לקחו להם.
עמיר פרץ: תקשיב למה שהוא אומר.
עמיר פרץ: הוא אומר שחוץ מעובדי המדינה, כמו עובדי משרד הבריאות, כמו המורים, לקחו מהם אבל זה מראש יועד לתקציב.
עמיר פרץ: זאת אומרת, הם לקחו את זה.
חיים אורון: אין כסף.
עמיר פרץ: הוא אומר שמי שאמור לממן, זה כל מיני חברות ממשלתיות עצמאיות, כמו למשל חברת חשמל, כמו למשל חברת מקורות, כמו למשל רשות מקומית.
עמיר פרץ: המנהל היה אמור לגבות את זה, לשים את זה בקרן צדדית.
עמיר פרץ: ראש עיריית אופקים היה אמור לגבות ולשים בקרן צדדית.
אלי יריב: הוא גבה.
אלי יריב: לא אמור אלא הוא גבה.
עמיר פרץ: הוא לא גבה.
אלי יריב: גבו את הכסף.
חיים אורון: הוא לא שילם לעובדים את הכסף הזה.
עמיר פרץ: הוא לא שילם אבל השתמש בכסף.
חיים אורון: במאזן זה רשום כהוצאה.
רונית תירוש: אני רוצה לבקש משהו.
רונית תירוש: בהזדמנות הזאת שאתה מבקש להגיש את זה כהצעת חוק, אני רוצה להזכיר לעצמנו שוב שהאחוז של דמי ההבראה בסקטור של עובדי מדינה לגבי סקטורים אחרים הוא אחוז מאוד משמעותי.
רונית תירוש: אני יכולה להעיד על מורים כי שם אני בקיאה יותר.
רונית תירוש: דמי ההבראה של המורים מהווים – אני לא רוצה סתם לזרוק מספר – למשל 10-15 אחוזים משכרם בכלל ואני חושבת שאפילו יותר משום שאנחנו יודעים ששכרם בקושי מגיע לשכר מינימום.
רונית תירוש: לכן, באותה הזדמנות חגיגית אולי אתה כבר תציין את הדיפרנציאציה הנדרשת לגבי השכר.
רונית תירוש: זאת אומרת, או שתעשה איזשהו לימיט.
רונית תירוש: הם לקחו רק מעובדי המדינה ועכשיו אם החוק יביא לכך שייקחו גם מהסקטורים האחרים, אולי לא ייקחו את המחצית השנייה שנדמה לי שלוקחים אותה בחודש יולי.
רונית תירוש: את המחצית השנייה של דמי ההבראה לוקחים ביולי ואני מבקשת לנצל את ההזדמנות הזאת.
רונית תירוש: אדוני היושב ראש, אתה כועס, ובצדק, אבל בהזדמנות זאת בוא נמזג את ההצעה של חבר הכנסת אורון עם ההצעה שלך.
רונית תירוש: אני מציעה שהגבייה לקרן בכל מקרה תהיה פרופורציונאלית או דיפרנציאלית או איך שתקרא לזה.
רונית תירוש: שזה יהיה פרוגרסיבי ואפשר לנצל את העובדה שביולי עוד לא גבו.
עמיר פרץ: יש לך שני סקטורים במדינה, כאלה שהם עובדי עיריות וכאלה שהם עובדי מדינה.
עמיר פרץ: אלה שהם עובדי מדינה, הכסף נלקח והאוצר כתב בחוק שזה לצורך תקציב.
עמיר פרץ: עובדי העירייה, דרך ארגוני המורים, הם אלה לקחו להם וזה אמור להיות במשמרת, אבל אין סיכוי שזה במשמרת.
עמיר פרץ: לכן מה שאת מעלה זה הרבה יותר חמור.
שלי יחימוביץ': אגב, את הדיפרנציאליות עליה מדברת חברת הכנסת תירוש ניסינו להכניס בחקיקה אבל לא נתנו לנו.
משה גפני: נכון, לא נתנו.
רונית תירוש: עכשיו נעשה את זה.
משה גפני: רבותיי, אני מבקש מהיועצת המשפטית של הוועדה לנסות לנסח את הדברים שנאמרו כאן לכלל הצעת חוק.
משה גפני: ברגע שאנחנו כבר מתחילים לתקן את החקיקה יכול להיות שבאמת כדאי לתקן כמה דברים שלא הצלחנו לתקן בחוק ההתייעלות.
משה גפני: עיקרו של החוק הוא הקמת הקרן.
משה גפני: אני מבקש ממך, ותאמר גם לממונים עליך, אנחנו לא רוצים לעבוד קשה.
משה גפני: זאת אומרת, אם אנחנו יכולים לא לעשות חוק, אנחנו לא נעשה חוק.
משה גפני: לכן אם יש התקדמות, אני מבקש שתדווח לנו.
משה גפני: תמסור לממונים עליך את מורת רוחנו הרבה על כך ששיקרו אותנו.
משה גפני: פשוט רימו אותנו.
משה גפני: אנחנו ישבנו כאן בוועדה, אישרנו את חוק ההתייעלות, הפחתנו את דמי ההבראה, עשינו את מה שהממשלה ביקשה בעניין הזה, ראינו מטרה ראויה במצב כלכלי קשה כאשר מקימים קרן למפעלים במצוקה.
משה גפני: אם הממשלה לא מסוגלת לעשות את זה, צריך לקרות אחת מהשתיים: או שמחליפים את הממשלה או שאנחנו עושים חוק או שאתם עושים את מה שמוטל עליכם.
משה גפני: אני מבקש לקבל עדכון אם אפשר בתוך שבועיים ולומר לנו מה התקדם בעניין הזה.
משה גפני: על סדר היום הצעה לסדר היום (דיון מהיר) של חבר הכנסת מגלי והבה בנושא מפעלי הטקסטיל ופיטורים של מאות עובדי המפעלים.
משה גפני: הדיונים הם דיונים קצרים.
משה גפני: אנחנו דנו בנושא הזה ואנחנו גם נדון בו שוב.
משה גפני: יש פה גם את הנושא של הסמלים של עובדי הטקסטיל.
מגלי והבה: יש הצעת חוק.
משה גפני: תשתדל להיות תמציתי ותכליתי.
מגלי והבה: אני רוצה להיות תמציתי ככל האפשר.
משה גפני: זה דיון מהיר.
מגלי והבה: אני מסכים אתך שהסוגיה של הטקסטיל, לא פעם ראשונה שהיא עולה על השולחן הזה.
מגלי והבה: כאשר אנחנו דנים היום על פיטוריהם של קרוב לאלף עובדות דרוזיות, הנשים האלה עובדות אין להן מקום עבודה אחר.
מגלי והבה: הממשלה ביודעין, האוצר ביודעין ומשרד לביטחון פנים העבירו את התעשייה הזאת, את תעשיית המדים, לסין ולמקומות אחרים ובזה גזרו גזר דין מוות על אותן עובדות שלא תהיה להן עבודה.
מגלי והבה: מה שמפליא אותי, ואני ביקרתי במפעלים האלה וראיתי את העובדות האלה, חלקן הן מפרנסות יחידות, חלקן משפחות חד הוריות, חלקן אפילו נשים שמפרנסות הורים זקנים, מפרנסות משפחות ברוכות ילדים, וכאשר הפעלנו לחץ על הממשלה ועל האוצר, שר התעשייה ושר האוצר אמרו שהם יכשירו את העובדות האלה לליין תעשייתי אחר שהוא יותר מתקדם.
מגלי והבה: זה דבר שכשלעצמו הוא חשוב, אבל בין דיבורים לבין מעשים המרחק הוא רב.
מגלי והבה: כדי להכשיר עובדות כאלה, אתה צריך גם את הליין של התעשייה אבל גם את היכולת של אותן עובדות לעסוק בתעשייה שלא קיימת.
מגלי והבה: זאת אומרת, זה אומר לזרות מלח בעיני האנשים שעובדים.
מגלי והבה: הבאתי את זעקתם של העובדים לכאן כי אנחנו כוועדת הכספים כן יכולים כרגע להשפיע כך שחלק מהמכרזים המתוכננים לא יישלחו לחוץ לארץ.
מגלי והבה: אפשר גם לומר למערכת הביטחון – שעדיין מזמינה בהיקפים כאלה שמאפשרים לעובדות לעבוד 12 ימים במשך החודש - שתגדיל את המכסה של ההזמנה כך שהיערכות הימ"חים, ואנחנו יודעים מה מצבם, תהיה כזאת שנותנים יותר עבודה, דבר שיפתור את הבעיה והליין הזה ימשיך להחזיק מעמד ולהתקיים.
מגלי והבה: אנחנו צריכים לקבל החלטה ולקבל את התייחסות משרד האוצר – ויותר ממנו, של משרד התעשייה.
מגלי והבה: שמעתי את דבריו של שר התעשייה מעל גלי האתר.
מגלי והבה: הוא אמר שהם יכשירו את העובדות הדרוזיות לליין תעשייתי מודרני ומתקדם.
שלי יחימוביץ': מלים, מלים, מלים.
מגלי והבה: מלים, מלים.
מגלי והבה: אני מדגיש את זה.
מגלי והבה: מצד שני, אנחנו רואים עובדות שחלקן נמצאות כאן ואין להן פרנסה.
מגלי והבה: מדובר באלף עובדות.
גאלב מג'אדלה: זה לא רק הנשים האלה, אלא זה אחוז גבוה ביחס לאוכלוסייה.
גאלב מג'אדלה: זה לא אלף מתוך מיליון אלא זה אלף נשים מתוך ארבעים אלף.
גאלב מג'אדלה: זה אחוז גבוה.
מגלי והבה: אני מסכים אתך.
מגלי והבה: אנחנו צריכים לקבל החלטה ולחייב או את משרד התעשייה או את משרד הביטחון.
מגלי והבה: אני יודע שיש הצעות חוק בנושא.
משה גפני: אני לא מציע לקבל היום החלטה.
מגלי והבה: מה אתה מציע?
משה גפני: אנחנו נמשיך את הדיון הזה.
משה גפני: הדיון הזה לא יכול להסתיים היום, בוודאי לא במסגרת דיון מהיר.
מגלי והבה: זאת הייתה הצעה לדיון בוועדת הכספים.
משה גפני: מבחינת הטכניקה.
משה גפני: אתה הרי איש רציני ואתה רוצה להגיע לפתרון.
משה גפני: אנחנו מתחילים את הדיון הזה.
משה גפני: קיימנו דיונים בעבר בנושא הזה.
משה גפני: בינתיים הבעיה לא נפתרה.
משה גפני: טוב שאתה מעלה את העניין הזה.
משה גפני: נשמע את משרדי הממשלה שיאמרו האם מתקדם משהו עם העניין הזה.
משה גפני: אנחנו נקיים ישיבת המשך שהיא תוקדש לנושא הזה.
משה גפני: נציגי המשרדים, בבקשה.
אריה בן ארי: אני סגן ראש מנה"ר במשרד הביטחון.
אריה בן ארי: כל עבודות התפירה של המדים, משרד הביטחון מזמין מאה אחוזים תוצרת הארץ.
שלי יחימוביץ': יש עוד הרבה מאוד מוצרי טקסטיל שהם לא מדים.
אריה בן ארי: דיברתי כרגע על מדים.
שלי יחימוביץ': אבל אנחנו מדברים על טקסטיל.
משה גפני: רגע, חברת הכנסת יחימוביץ, כולנו רצינו להתפרץ ולא התפרצנו.
שלי יחימוביץ': עם כל הכבוד, הוא עונה לנו תשובה שהיא לא רלוונטית לדיון.
שלי יחימוביץ': אנחנו יודעים שהמדים מיוצרים בישראל אבל יש אין ספור מוצרי טקסטיל שלא מיוצרים בישראל.
קריאה: הם בשימוש צה"ל?
שלי יחימוביץ': הם בשימוש צה"ל.
אריה בן ארי: מתוך ממוצע של 120 מיליון הזמנות לטקסטיל, כ-100 מיליון מוזמנים בתוצרת הארץ גם טקסטיל כבד, עליו דיברה חברת הכנסת יחימוביץ.
אריה בן ארי: הביגוד התחתון והגרביים ועוד כמה דברים קטנים מוזמנים במכרזים שגם יבואנים רשאים להשתתף בהם.
אריה בן ארי: זה גם בהתאם להצעת החוק של חברת הכנסת שלי יחימוביץ שאמורה להיות מאושרת בימים הקרובים.
משה גפני: כל עוד אתה אומר שהמדים מיוצרים בארץ, בסדר.
אריה בן ארי: לא רק מדים.
שלי יחימוביץ': אגב, זאת גם הצעת חוק של היושב ראש ולא רק שלי.
משה גפני: זה שאמרת, בסדר.
משה גפני: אנחנו יודעים שחלק גדול ממוצרי הטקסטיל מיובאים בעיקר מסין אבל לא רק ולא מתוצרת הארץ, אבל כאשר אתה אומר שהצעת החוק של חברת הכנסת שלי יחימוביץ עומדת להיות מאושרת בימים הקרובים, אתה אומר את עמדת משרד הביטחון?
אריה בן ארי: בהחלט.
אריה בן ארי: אנחנו סיכמנו על כל סעיפי החוק והם על דעתנו.
שלי יחימוביץ': אפשר לנעול את הישיבה.
שלמה מולה: תשאל את נציג האוצר אם האוצר תומך.
משה גפני: נציג האוצר כאן?
משה גפני: אתם תומכים בהצעת החוק הזאת?
שלי יחימוביץ': אגב, האוצר הוא לא רלוונטי להצעת החוק הזאת.
שלי יחימוביץ': האוצר לא צריך לממן מתקציב המדינה את הצעת החוק ולכן אנחנו מתנהלים מול משרד הביטחון, כיוון שהוא צריך לתקצב את זה מתקציבו.
אריה בן ארי: אני רוצה לומר לגבי החוק המוצע שטרם אושר על ידי הכנסת.
שלי יחימוביץ': החוק אושר בקריאה טרומית וראשונה ונמצא בדיונים לקריאה שנייה ושלישית.
אריה בן ארי: נכון.
משה גפני: בוועדת החוקה, חוק ומשפט.
אריה בן ארי: יש את אותם הסעיפים שמניתי כמו הלבשה תחתונה וגרביים שהם לא כלולים בחוק הזה.
אריה בן ארי: לכן אמרתי שאנחנו נמשיך להוציא מכרזים אם רמת האיכות נמוכה.
שלי יחימוביץ': הם הוציאו חוק פיקטיבי שלא כולל את כל מוצרי הטקסטיל.
אריה בן ארי: עד כאן דבריי.
משה גפני: נציג שמרד האוצר.
עמיר פרץ: לפני האוצר, אולי אפשר לבקש את המשרד לביטחון פנים.
עמיר פרץ: הם מהווים גורם חשוב.
שלי יחימוביץ': עד עכשיו הם תמכו בחוק.
עודד ברוק: המשרד לביטחון פנים כיום פועל לפי החוק הקיים ומנהל את המכרזים שלו לפי החוק הקיים.
עמיר פרץ: כמה אחוזים מהטקסטיל אתם קונים בארץ וכמה בחוץ לארץ?
עודד ברוק: יש לי את הנתונים האחרונים גם משירות בתי הסוהר וגם מהמשטרה.
שלי יחימוביץ': 60 אלף פריטים לסוהרים מסין ולא מישראל.
משה גפני: אני לא פותח דיון עכשיו.
משה גפני: הנושא הוא דיון מהיר ואני עומד להמשיך בדיון הזה ולקיים דיון נוסף.
משה גפני: סיכמנו בישיבה הקודמת שאנחנו מקדמים את החוק.
משה גפני: כתב לי חבר הכנסת דוד רותם שהחוק נמצא אצלו, אחרי שכתבתי לו מכתב על פי החלטת הוועדה, ואמר לי שאני יושב ועדת הכספים ולי יש את הכוח ולכן אני יכול לדאוג לכך שהחוק יעבור כדי שיאפשרו לו להעביר את זה בוועדה.
משה גפני: זאת תשובה מאוד טובה.
משה גפני: אני מנסה להגיע במסגרת הדיון המהיר ולשמוע את הדברים.
משה גפני: את הרי יודעת שכל הדיונים האלה יעלו חרס אם לא יהיה חוק.
משה גפני: האוצר יגיד להם שזה עולה יותר זול בסין ולכן יאמר להם לקנות בסין, ואם לא, קחו את זה מתקציבכם.
משה גפני: אנחנו מכירים את השיח הזה.
שלי יחימוביץ': אבל יש כאן נציגים של התאחדות תעשייני הטקסטיל.
משה גפני: אני אתן להם לומר משפט, אבל אני לא הולך לקיים על זה דיון.
שלי יחימוביץ': אנחנו קיבלנו כאן מידע שהוא חדש לי כמחוקקת.
שלי יחימוביץ': נאמר לנו שמשרד הביטחון מסכים לחוק.
משה גפני: מה זה שייך לתעשיינים?
שלי יחימוביץ': אני רוצה לדעת מהתאחדות התעשיינים אם הנוסח עליו דיבר משרד הביטחון מקובל עליהם או שמדובר בסיבון ובמריחה.
משה גפני: את זה אנחנו נצטרך לבדוק.
עודד ברוק: ביחס להצעת החוק של חברת הכנסת שלי יחימוביץ, אנחנו לא היינו מעורבים בדיונים בין חברת הכנסת לבין משרד הביטחון ואנחנו לא יכולים לתמוך במה שאנחנו לא מכירים.
שלי יחימוביץ': אתם השתתפתם בדיונים.
שלי יחימוביץ': היו נציגים שלכם בדיונים בוועדות ואתם הבעתם תמיכה בחוק.
שלי יחימוביץ': תסתכל על הפרוטוקולים.
עודד ברוק: אני לא יודע מה נוסח החוק.
משה גפני: אתם לא מכירים את החוק?
עודד ברוק: יודעים שקיים חוק ויודעים שהתקיימו דיונים.
משה גפני: אתה רוצה שאני אתן לך את הצעת החוק או שאתה יכול להוציא אותה בעצמך מהמחשב?
עודד ברוק: הנוסח שכרגע נמצא וסוכם, הוא לא הנוסח המקורי של הצעת החוק בקריאה ראשונה.
משה גפני: חברת הכנסת יחימוביץ, את יכולה להעביר לו את הנוסח?
שלי יחימוביץ': אם אכן מה שאומר כאן נציג משרד הביטחון יש בו ממש, צריך להעביר להם את הנוסח הזה.
שלי יחימוביץ': אני יכולה עכשיו לתת לו את הנוסח הקודם.
עמיר פרץ: אדוני היושב ראש, הצעת החוק היא דבר אסטרטגי.
עמיר פרץ: אנחנו רוצים להציל את המפעלים שנציגיהם הגיעו לכאן היום.
עמיר פרץ: יכול להיות שנצליח לעשות את זה.
משה גפני: איך תצליח?
עמיר פרץ: החוק הרי לא יהיה לפני שהמפעל ייסגר.
חמד עמאר: אני אתמול דיברתי עם מנכ"ל תפרון, מפעל בירקא שאמור להיסגר מחר.
חמד עמאר: אם אנחנו נדחה את הדיון ונחכה עם הדיונים, עד שנקיים את הדיון המעמיק, המפעל ייסגר.
משה גפני: אדוני נציג האוצר, מה עמדתכם לגבי החוק?
ליאור אגאי: אנחנו מתנגדים כי לא נעשה אתנו תיאום.
ליאור אגאי: אני הייתי בכל הדיונים ולא פנו אלינו לא לתיאום ולא לכלום.
ליאור אגאי: לעניין משרד הביטחון.
ליאור אגאי: משרד הביטחון יכול להסכים לכשעצמו.
ליאור אגאי: לעניין המשרד לביטחון פנים שמייצג את המשטרה ושירות בתי הסוהר---
משה גפני: מה פירוש לא נעשה אתכם תיאום?
משה גפני: אתם לא הייתם בדיונים בוועדת החוקה?
ליאור אגאי: זה שהיינו בדיון, לא אומר שנעשה אתנו תיאום.
ליאור אגאי: התיאום נעשה במשלוח טיוטה מדיון לדיון.
ליאור אגאי: אף אחד לא ישב לדבר אתנו.
שלי יחימוביץ': אגב, זה לא רלוונטי.
משה גפני: היות שהוא זרק לי את האתגר הזה, אני הצטרפתי אליך להצעת החוק החשובה הזאת, ולכן אני מבקש ממנהל הוועדה לאסוף את שלושת המשרדים או ארבעת המשרדים – משרד האוצר, משרד הביטחון, המשרד לביטחון פנים ומשרד התעשייה – ולשבת ביחד עם חברת הכנסת שלי יחימוביץ.
שלי יחימוביץ': האוצר כאן לא רלוונטי.
שלי יחימוביץ': לא מבקשים מהם תקציבים לנושא הזה.
ליאור אגאי: אני יכול להסביר.
יעקב אדרי: תסביר את ההתנגדות שלכם.
ליאור אגאי: ההתנגדות שלנו היא לא תקציבית.
שלי יחימוביץ': התקצוב יבוא מהקרן, מהכסף ששוכב כאבן שאין לה הופכין לסיוע למפעלים במצוקה.
מגלי והבה: הבעיה היא שמפעלים נסגרים.
משה גפני: לגבי הקטע הזה אני מבקש לקיים את ישיבת התיאום הזאת.
משה גפני: אני הזנחתי את העניין אחרי המכתב של דוד רותם ואני מכה על חטא.
משה גפני: אני רוצה לדעת מה הדבר הדחוף שעומד עכשיו על הפרק.
מגלי והבה: יש מפעל בירקא שעומד להיסגר.
משה גפני: יש כאן מישהו מהמפעל בירקא?
מגלי והבה: יש עובדות שהולכות הביתה.
חמד עמאר: היו שם 300 עובדות.
מגלי והבה: נמצא כאן נציג ראש המועצה.
בירון קבלאן: לדרוזים, חוץ מטקסטיל, אין תעשייה.
בירון קבלאן: מה שצריך לעשות זה קודם כל למנוע את סגירת המפעלים.
בירון קבלאן: זה הצעד הראשון.
בירון קבלאן: בצעדים הבאים יש הרבה מה לעשות.
בירון קבלאן: כאמור, צריך למנוע את סגירת המפעלים, צריך לייצר את הטקסטיל בארץ.